བཟང་པོ་བརྒྱད་ཅུ་པོ་དག་ཅེས་བྱ་བའི་བར་དུ་དེ་བཞིན་དུ་སྦྱར་རོ།།དེ་སྐད་ཅེས་གསོལ་པ་དང་།བཅོམ་ལྡན་འདས་ཀྱིས་ཚེ་དང་ལྡན་པ་ཤ་ར་དྭ་ཏིའི་བུ་ལ་འདི་སྐད་ཅེས་བཀའ་སྩལ་ཏོ།།ཤ་ར་དྭ་ཏིའི་བུ་ཕུང་པོ་ལྔ་ཞེས་བྱ་བ་ནི་འདི་ལྟ་སྟེ།གཟུགས་དང་།ཚོར་བ་དང་།འདུ་ཤེས་དང་།འདུ་བྱེད་རྣམས་དང་།རྣམ་པར་ཤེས་པའོ།།དེ་ལ་སྐྱེ་མཆེད་བཅུ་གཉིས་གང་ཞེ་ན།ནང་གི་དྲུག་དང་།ཕྱིའི་དྲུག་སྟེ།དེ་དག་ནི་སྐྱེ་མཆེད་བཅུ་གཉིས་ཞེས་བྱའོ།།དེ་ལ་ནང་གི་སྐྱེ་མཆེད་དྲུག་གང་ཞེ་ན།འདི་ལྟ་སྟེ།།མིག་གི་སྐྱེ་མཆེད་དང་།རྣ་བའི་སྐྱེ་མཆེད་དང་།སྣའི་སྐྱེ་མཆེད་དང་།ལྕེའི་སྐྱེ་མཆེད་དང་།ལུས་ཀྱི་སྐྱེ་མཆེད་དང་།ཡིད་ཀྱི་སྐྱེ་མཆེད་དེ།དེ་དག་ནི་ནང་གི་སྐྱེ་མཆེད་དྲུག་ཅེས་བྱའོ།།དེ་ལ་ཕྱིའི་སྐྱེ་མཆེད་དྲུག་གང་ཞེ་ན།འདི་ལྟ་སྟེ།གཟུགས་ཀྱི་སྐྱེ་མཆེད་དང་།སྒྲའི་སྐྱེ་མཆེད་དང་།དྲིའི་སྐྱེ་མཆེད་དང་།རོའི་སྐྱེ་མཆེད་དང་།རེག་བྱའི་སྐྱེ་མཆེད་དང་།ཆོས་ཀྱི་སྐྱེ་མཆེད་དེ།དེ་དག་ནི་ཕྱིའི་སྐྱེ་མཆེད་དྲུག་ཅེས་བྱའོ།།དེ་ལ་ཁམས་བཅྭ་བརྒྱད་གང་ཞེ་ན།འདི་ལྟ་སྟེ།མིག་གི་ཁམས་དང་།གཟུགས་ཀྱི་ཁམས་དང་།མིག་གི་རྣམ་པར་ཤེས་པའི་ཁམས་དང་།རྣ་བའི་ཁམས་དང་།སྒྲའི་ཁམས་དང་།རྣ་བའི་རྣམ་པར་ཤེས་པའི་ཁམས་དང་།སྣའི་ཁམས་དང་།དྲིའི་ཁམས་དང་།སྣའི་རྣམ་པར་ཤེས་པའི་ཁམས་དང་།ལྕེའི་ཁམས་དང་།རོའི་ཁམས་དང་།ལྕེའི་རྣམ་པར་ཤེས་པའི་ཁམས་དང་།ལུས་ཀྱི་ཁམས་དང་།རེག་བྱའི་ཁམས་དང་།ལུས་ཀྱི་རྣམ་པར་ཤེས་པའི་ཁམས་དང་།ཡིད་ཀྱི་ཁམས་དང་།ཆོས་ཀྱི་ཁམས་དང་།ཡིད་ཀྱི་རྣམ་པར་ཤེས་པའི་ཁམས་ཏེ།དེ་དག་ནི་ཁམས་བཅྭ་བརྒྱད་ཅེས་བྱའོ།།དེ་ལ་འཕགས་པའི་བདེན་པ་བཞི་གང་ཞེ་ན།འདི་ལྟ་སྟེ།སྡུག་བསྔལ་འཕགས་པའི་བདེན་པ་དང་།ཀུན་འབྱུང་བ་འཕགས་པའི་བདེན་པ་དང་།འགོག་པ་འཕགས་པའི་བདེན་པ་དང་།ལམ་འཕགས་པའི་བདེན་པ་སྟེ།དེ་དག་ནི་འཕགས་པའི་བདེན་པ་བཞི་ཞེས་བྱའོ།།དེ་ལ་རྟེན་ཅིང་འབྲེལ་བར་འབྱུང་བའི་ཡན་ལག་བཅུ་གཉིས་གང་ཞེ་ན།འདི་ལྟ་སྟེ།མ་རིག་པའི་རྐྱེན་གྱིས་འདུ་བྱེད་རྣམས།འདུ་བྱེད་ཀྱི་རྐྱེན་གྱིས་རྣམ་པར་ཤེས་པ།རྣམ་པར་ཤེས་པའི་རྐྱེན་གྱིས་མིང་དང་གཟུགས།མིང་དང་གཟུགས་ཀྱི་རྐྱེན་གྱིས་སྐྱེ་མཆེད་དྲུག།སྐྱེ་མཆེད་དྲུག་གི་རྐྱེན་གྱིས་རེག་པ།རེག་པའི་རྐྱེན་